
A holokauszt lokális és transzgenerációs emlékezete Hajdúdorogon

Kulcsszavak: holokauszt-emlékezet; transzgenerációs emlékezet; emlékezetkiesés; szociálpszichológia; antropológia
Mit jelent ma a holokauszt? Kutatásom során a holokauszt lokális és transzgenerációs kollektív társadalmi emlékezetét elemzem és interpretálom egy kelet-magyarországi településen, Hajdúdorogon. Az adatgyűjtés egy egyéves intenzív terepmunkán alapul, mely során szociálpszichológiai és kulturális antropológiai eszközökkel vizsgálom három különböző generáció emlékezési mintáit. A kutatás különlegessége, hogy megpróbálja feltárni egyaránt a zsidó és nem zsidó emlékezési stratégiákat, emellett nem az áldozatok, hanem az emlékezet mai hordozóinak narratíváira koncentrál. Hajdúdorog városa egykor fontos szerepet töltött be a zsidóság életében, azonban napjainkban a zsidóság emlékét már csak a fennmaradt házak, a temető őrzi, azonban a házak jelöletlensége, a zsinagóga épületének és a gettó emlékének a hiánya kérdéseket vet fel. A tanulmány olyan kérdésekre keresi a választ, minthogy: Vannak-e transzgenerációs különbségek és folytonosságok az emlékezés és a felejtés során? Mit jelent ma a holokauszt a különböző generációk számára? A kutatás azt is vizsgálja, hogy a városba látogató zarándokok hogyan őrzik és rekonstruálják múltjukat és milyen jelentéssel bír számukra a város, továbbá a lakosok zarándokokhoz való általános attitűdjének elemzésére is kitér. Hajdúdorogi lakosként és a közösség tagjaként lehetőségem nyílt arra, hogy feltárjam a narratívákban konstruált jelentések személyes és empirikus mélységeit. A tanulmány eredményei rávilágítottak a felejtés és elhallgatás problémáira, a generációk közötti diskurzus hiányára és a modern antiszemitizmus jelenségére is.



